**Saopštenje za javnost: Nerešeno pitanje državnog i političkog oglašavanja**

Transparentnost – Srbija (deo Transparency International) upozorava da problemi u vezi sa političkim i drugim skrivenim uticajima na medije ne mogu biti valjano rešeni, dok **državno i političko oglašavanje u medijima ne bude uređeno na dosledan i sveobuhvatan način**.

Pojedina pravila, koja nisu ni dovoljna, ni dosledna, postoje u medijskim zakonima iz 2014, u izbornim propisima, Zakonu o javnim nabavkama (2012) i Zakonu o oglašavanju (2005). Dokument „Medijska strategija“ iz 2011, predviđa kao pomoć medijima **da se oglašavanje državnih organa vrši bez posredničkih agencija**, ali nije poznato da je do sada išta urađeno po tom pitanju. O uticajima na medije kroz oglašavanje državnih organa govori i izveštaj Saveta za borbu protiv korupcije, takođe iz 2011. godine[[1]](#footnote-2). Ovi problemi nisu rešeni donošenjem i izmenama propisa u poslednje četiri godine, a rešenje ne donosi ni predlog Zakona o oglašavanju koji je upućen u skupštinsku proceduru[[2]](#footnote-3).

Pozitivno zakonodavstvo nije dosledno kada je reč o državnom i političkom oglašavanju, zato što **jedna pravila važe za oglašavanje na elektronskim medijima, a druga za štampane medije**, a ni ta pravila se ne primenjuju uvek. Pored toga, **nema ni jasnih merila za ocenu svrsishodnosti oglašavanja** javnog sektora. Transparenost – Srbija je tražila da se nađe rešenje za ove probleme u mnogo navrata – u sklopu donošenja antikorupcijske strategije, u vezi sa izmenama Zakona o javnim nabavkama, nakon praćenja finansiranja izbornih kampanja. To smo učinili i tokom javne rasprave o nacrtu Zakona o oglašavanju u februaru ove godine, kada smo uputili predloge i komentare Ministarstvu trgovine, turizma i telekomunikacija[[3]](#footnote-4) i podržali predloge ANEM-a. Na žalost, **aktuelni predlog zakona uopšte ne uređuje pitanje oglašavanja državnih organa i političkih stranaka**.

Predlog Zakona o oglašavanju **uređuje samo komercijalno oglašavanje**, a u pogledu državnog i političkog zadržava norme starog Zakona o oglašavanju (2005), koje su se u praksi pokazale kao nedovoljne. Da stvar bude ozbiljnija, ukoliko bude usvojen aktuelni predlog zakona, **ne bi postojao pravni osnov da se na državno i političko oglašavanje primene opšta načela oglašavanja**, kao što su zabrana diskriminacije, izazivanja mržnje, zloupotreba odnosa zavisnosti, nepristojne poruke, izazivanje straha i agresivnosti kod maloletnika itd, kao i zabrana diskriminacije oglašivača od strane medija.

Transparentnost – Srbija

Beograd, 24. novembar 2015.

1. Najavljeno je da će uskoro biti objavljen novi izveštaj na tu temu. [↑](#footnote-ref-2)
2. <http://www.parlament.gov.rs/upload/archive/files/cir/doc/predlozi_zakona/2926-15.doc> [↑](#footnote-ref-3)
3. <http://www.transparentnost.org.rs/index.php/sr/aktivnosti-2/pod-lupom/7335-urediti-drzavno-i-politicko-oglasavanje> [↑](#footnote-ref-4)